ขอใกล้ชิด
โดย...แบงก์กลิ้ง
3 ก.ค. 2558

โดย...แบงก์กลิ้ง
เก็บตกจากงาน “ออมสินยุคใหม่ GSB New Era”  ที่ธนาคารออมสินเปิดตัวผู้บริหารใหม่ของธนาคารเพื่อปรับภาพลักษณ์ให้ทันสมัยเป็นวัยรุ่นและเปิดตัวเว็บไซต์ www.gsbgen.com จับกลุ่มเด็กและเยาวชน หวังให้เป็นสื่อกลางการแลกเปลี่ยนความรู้ด้านวิชาการ ข้อมูลข่าวสารต่างๆ ความรู้ด้านการออมเงิน การวางแผนการใช้จ่าย
ในงานมีการเปิดตัวผู้บริหารอย่างยิ่งใหญ่และมีการทำม็อกอัพผู้บริหารขนาดเท่ารูปจริงติดไว้เป็นระยะทั่วงาน
รูปภาพเหมือนตัวจริงของผู้บริหารนี้ สร้างความครื้นเครงให้พนักงานแบงก์อย่างยิ่ง บางคนอาจจะไม่ค่อยได้สัมผัสผู้บริหารใกล้ชิด งานนี้ก็ถือโอกาสถ่ายรูปคู่กับเจ้านาย (ตัวปลอม) กันเอิกเกริก มีทั้งทำท่าไหว้อย่างอ่อนน้อม นั่งคุกเข่าข้างๆ รูป และอาจจะมีคนแอบทำอะไรแปลกๆ กับรูปนายอีกหลายอย่างโดยที่นายไม่รู้
ฮอตขนาด อิสระ วงศ์รุ่ง รองผู้อำนวยการกลุ่มลูกค้าบุคคลแบงก์ออมสิน ยังขอถ่ายรูปกับตัวเองเป็นที่ระลึกเลย